Хэкужьым къару къыхелъхьэ
Хэхэс адыгэхэмрэ хэкурысхэмрэ я зэхуаку зэпыщIэныгъэ дэлъынымкIэ, Германием щыIэ ди лъэпкъэгъухэм я Iуэху зытетым дыщыгъуэзэнымкIэ сэбэпышхуэ хъууэ ди ныбжьэгъущ а къэралым щыпсэу ХьэщIэцIыкIу Аднан. Ар ящыщщ адыгэ Iуэхур ипэкIэ гъэкIуэтэным хэлIыфIыхьхэм икIи хэкум унэ щиIэу пIалъэ-пIалъэкIэ мыбы къэкIуэжурэ щопсэу.
Илъэсрэ ныкъуэрэ ипэкIэ и щхьэм лъы дэуейри, ХьэщIэцIыкIур хуабжьу сымэджащ икIи дигъэгузэващ. АрщхьэкIэ, нэмыцэ дохутырхэр къыдэIэпыкъури, узыфэр щхьэщыкIащ, и Iэпкълъэпкъым и ижьырабгъу лъэныкъуэр иубыдати, мазиплIрэ ныкъуэкIэ къеIэза нэужь, хуэмурэ къиутIыпщыжащ. Ди гуапэ зэрыхъущи, Аднан иджыпсту хэкум къэкIуэжауэ щыIэщ, къыхэзыгъэзыхь щIагъуэ щымыIэу. И визэм и пIалъэр зэрикIым къыхэкIкIэ, Налшык дэфтэр Iуэхухэр щызэфIигъэкIащ.
— Хэкум ныбжьэгъу куэд щызиIэщ, хуабжьу къысхуэгузэващ, къысщIэупщIащи, фIыщIэ яхузощI, — жеIэ Аднан. — Тхьэм и шыкуркIэ, сыкъызэфIэувэжащ, Москва си Iуэхухэр щызэфIэзгъэкIри, Налшык сыкъэлъэтэжауэ сыщыIэщ. Мыбдежи си дэфтэрхэр зыхуей щыхузогъазэ, си адэжь щIыналъэм сыкъихьэфын хуэдэу. Къэбэрдей-Балъкъэрым хуэдэ щIыпIэ дахэ къэгъуэтыгъуейщ, сыкъызэрихьэжу си гур къызэрыгъуэтыжащ. Ди хьэуа къабзэм нэхъыфI сищIащ, адыгэ цIыхухэм, си ныбжьэгъуфIхэм сакъызэрыхыхьэжу нэхъ нэжэгужэ сыхъуащ. Налшык къалэм и кум ит унэм и 11-нэ къатырщ си псэупIэри, пщэдджыжьым кофе тIэкIу балконым сису сефэмэ, занщIэу псори сщхьэщокI, нэм къиплъыхь дахагъэм си гур хегъахъуэ. КъищынэмыщIауэ, махуэкIэрэ «Лъэгъупыкъу» санаторэм сыкIуэурэ тIэкIу къыщызоIэзэри, си узыншагъэри си гукъыдэжри ефIэкIуауэ Германием згъэзэжынущ. Си ныбжьэгъухэм, си лъэпкъэгъухэм Тхьэр арэзы къахухъу, фIыуэ сыкъызэралъагъур зэрызыхэсщIэм сигу игъэкIуэдыркъым.
